MAA- JA KESKKONNAKOMISJONI
koosoleku protokoll

Tabasalu									17. aprill 2014 nr 4

Algus kell 15.10, lõpp kell 17.00.

Koosoleku juhataja: komisjoni esimees Anne-Ly Mitt.
Koosoleku protokollija: volikogu kantselei juhataja Ive Eevel.
Osa võtsid komisjoni liikmed: Kaido Kruusoja, Val Rajasaar, Arne Kask, Juta Kase, Evelin Tiirik, Lembit Vaab, Alari Alviste.
Puudusid: Ain Kabal, Tõnu Vilipuu, Helikar Õepa.
Osalesid: arhitekt Robert Mirski, keskkonnaspetsialist Lembe Reiman.

Koosoleku alguseks oli kohal 8 komisjoni liiget.

Koosoleku päevakord:
1.	VK otsuse eelnõu „Harku Vallavolikogu seisukoht detailplaneeringu algatamise võimalikkuse osas Tabasalu alevikus Klooga mnt 12a maaüksusel“;
2.	VK otsuse eelnõu „Harku Vallavolikogu seisukoht detailplaneeringu algatamise võimalikkuse osas Vääna-Jõesuu külas Klause I, Klause II, Rannasauna I ja Urgu II maaüksustel“;
3.	VK otsuse eelnõu „Harkujärve külas Põllu 7a-2 maaüksuse ja lähiala detailplaneeringu algatamine“;
4.	VK otsuse eelnõu „Harkujärve külas Põllu 7a-2 maaüksuse ja lähiala detailplaneeringu keskkonnamõju strateegilise hindamise algatamata jätmine“;
5.	VK otsuse eelnõu „Vääna-Jõesuu külas Vöödiku tee 6 maaüksuse ja lähiala detailplaneeringu kehtestamine“;
6.	Vallavalitsuse vastus eelmisel komisjoni koosolekul antud ülesandele;
7.	Ülevaade masuudireostusest;
8.	2013. a detsembrikuu maa- ja keskkonnakomisjoni koosolekul arutatud teede (Suurupi raudteetamm ja Ilmandu kurv) olukorrast ning Liikva külas Rätsepa kinnistu heakorrast.
9.	Muud küsimused.

Keegi päevakorra vastu ei olnud ning asuti päevakorrapunkte läbi arutama. 

1. VK otsuse eelnõu „Harku Vallavolikogu seisukoht detailplaneeringu algatamise võimalikkuse osas Tabasalu alevikus Klooga mnt 12a maaüksusel“
Ettekandega esines arhitekt Robert Mirski, kes andis ülevaate esitatud eelnõust.
Harku Vallavolikogule on esitatud ettepanek algatada detailplaneeringu koostamine Tabasalu alevikus Klooga mnt 12a maaüksusel (katastritunnusega 19801:002:2196).
Taotluse ja sellele lisatud eskiislahenduse kohaselt soovitakse maatulundusmaa sihtotstarbega maaüksus muuta ärimaa sihtotstarbega krundiks ning määrata ehitusõigus 1 ärihoone püstitamiseks. Ärihoonesse on kavandatud autopesula, tekstiili keemiline pesula, Hesburger kiirtoidu restoran ning R-kiosk. Eskiisi kohaselt soovitakse ärihoone ehitusõiguseks kuni 2 korrust kogukõrgusega kuni 8 m, hoonealust pinda kuni 497 m² ning suletud brutopinda kuni 1008 m², mis teeb krundi täisehituse määraks 14%. Krundile on kavandatud juurdepääs Looduspargi teelt ning väljasõit nii Looduspargi teele kui otse Tallinn-Rannamõisa-Kloogaranna maanteele. Eskiislahenduses on välja toodud, et parkimiskohti on kavandatud 23 kuigi normatiivne vajadus on 30.
Taotlusega tehakse ettepanek muuta Harku valla kehtivat üldplaneeringut ning kavandada leebe režiimiga loodusliku haljasmaa alale äriobjekt, mis vastaks Tabasalu elanike ja kaasaegse autosõitja vajadustele ning sobiks ümbritsevasse keskkonda.
Eelnõu kohaselt tuleb enne detailplaneeringu algatamise või algatamata jätmise kaalumist selgitada välja avalikkuse arvamus taotleja poolt esitatud ettepanekule ning põhjendustele, Maanteeameti lähteseisukoht väljapakutud lahendusele ning sõlmida planeeringust huvitatud isiku ja vallavalitsuse vahel leping, kus on kajastatud nii detailplaneeringu realiseerimiseks vajalike kohustuste täitmine ning nende garanteerimine, samuti huvitatud isiku osalemine valla veevarustuse küsimuse lahendamisel ja selle rahastamisel. Fikseerida tuleb ka asjaolu, et detailplaneeringut ei saa esitada vallale vastuvõtmiseks juhul, kui veevarustust ei õnnestu lahendada.

Küsimusi esitasid ja sõna võtsid: E. Tiirik, V. Rajasaar, J. Kase, K. Kruusoja, A. Alviste.

Lisaselgitusi jagas R. Mirski.

Otsustati: 
ühehäälselt (8 vastuhäälega) ei leidnud eelnõu komisjoni liikmete toetust.

2. VK otsuse eelnõu „Harku Vallavolikogu seisukoht detailplaneeringu algatamise võimalikkuse osas Vääna-Jõesuu külas Klause I, Klause II, Rannasauna I ja Urgu II maaüksustel“
Ettekandega esines arhitekt Robert Mirski, kes andis ülevaate esitatud eelnõust.
Harku Vallavolikogule on esitatud ettepanek algatada detailplaneeringu koostamine Vääna-Jõesuu külas Klause I, Klause II, Rannasauna I ja Urgu II maaüksustel. Planeeritava ala ulatus on ca 33 ha.
Taotluse esitaja soovib kavandada üldplaneeringus fikseeritud hajaasustuse põhimõtteid järgides 10 elamuühikut, kavandades iga elamuühiku juurde 2000 m² kuni 3000 m² suurused elamumaakrundid ning 1,8 ha ja suuremad maatulundusmaa krundid. Hoonestatavad elamumaakrundid on eskiislahenduse kohaselt kavandatud leebe režiimiga looduslikule haljasmaale väljapoole rohevõrgustiku koridore ja tuumalasid ning väljapoole Läänemere ranniku ehituskeelu- ja piiranguvööndit.
Eskiislahenduses on ette nähtud juurdepääs olemasoleva lautrikoha juurde avaliku kasutusega riigimaanteelt läbi Urgu II ning Rannasauna I maaüksuste kavandatava transpordimaakrundi. Detailplaneeringuga soovib taotleja moodustada lautrikohale transpordimaakrundi ning võõrandada selle koos juurdepääsu tee krundiga tasuta vallale. Lisaks on eskiislahenduses kavandatud nii maantee laiendamiseks kui ka kohaliku tee tarbeks, mis suundub Suurupi reoveepuhastisse täiendavalt transpordimaa krundid, eesmärgiga need tasuta vallale võõrandada. Samuti kavandatakse Aiandusühistu Al-Mare ja mereranna vahele ca 1,8 ha suurune üldkasutatava maa sihtotstarbega krunt, mis võõrandatakse samuti vallale.
Eelnõu kohaselt tuleb enne detailplaneeringu algatamise või algatamata jätmise kaalumist asuda läbirääkimistesse Valli maaüksuse (katastritunnus 19801:001:0609) omanikuga eesmärgiga vajadusel võõrandada Lautrikoha teenindamiseks vajalik maa või maa osa ning selgitada välja avalikkuse arvamus taotleja poolt esitatud ettepanekule ning põhjendustele, sõlmida planeeringust huvitatud isiku ja vallavalitsuse vahel leping, kus on kajastatud nii detailplaneeringu realiseerimiseks vajalike kohustuste täitmine ning nende garanteerimine, samuti huvitatud isiku osalemine valla sotsiaalse infrastruktuuri väljaehitamises.

Küsimusi esitasid ja sõna võtsid: K. Kruusoja, V. Rajasaar, J. Kase, A-L. Mitt.

V. Rajasaar avaldas arvamust, et tuleks jätta ehitusõigus kavandamata eskiislahenduse 2,2 ha kolmnurksel maatükil ja edelas asuval 2,7 ha maatükil ning lõunas asuva 1,9 ha suurusel maatükil kavandatud ehitusõigus kavandada kagus asuvale 1,2 ha maatükile.

Otsustati: 
häältega 3 vastu (1 poolt) ei leidnud eelnõu komisjoni liikmete toetust.

3. VK otsuse eelnõu „Harkujärve külas Põllu 7a-2 maaüksuse ja lähiala detailplaneeringu algatamine“
Ettekandega esines arhitekt Robert Mirski, kes andis ülevaate esitatud eelnõust.
Harku Vallavolikogule on esitatud ettepanek algatada detailplaneeringu koostamine Harkujärve külas Põllu 7a-2 maaüksusel (katastritunnusega 19814:001:0280). Maatulundusmaa sihtotstarbega maaüksuse suuruseks on 38 172 m².
Detailplaneeringuga soovib taotleja jagada olemasoleva maatulundusmaa sihtotstarbega maaüksuse 4-ks elamumaa, 2-ks transpordimaa, 1-ks maatulundusmaa ja 1-ks üldkasutatava maa sihtotstarbega krundiks. Elamumaadele määratakse üksikelamute ehitusõigus, transpordimaad ja üldmaa võõrandatakse vallale ning maatulundusmaa metsamaana jääb eraomandisse.
Harku Vallavolikogu asus esitatud taotluse osas, 26. aprillil 2012 otsuse nr 24 kohaselt, seisukohale, et esitatud eskiislahenduse alusel on võimalik ning avalikkuse huvides piisavalt põhjendatud Harku valla kehtivat üldplaneeringut muutva ja Harku valla uue üldplaneeringu põhilahendust vähesel määral muutva detailplaneeringu algatamine.
Harku Vallavolikogu kehtestas 17. oktoobril 2013 otsusega nr 138 Harku valla uue üldplaneeringu, millega oli esitatud eskiislahendus valdavalt kooskõlas.
Harku valla üldplaneeringu kohaselt jääb Põllu 7a-2 maaüksus osaliselt elamumaa, puhke- ja virgestusmaa ning haljasala ja parkmetsamaa juhtfunktsioonidega alale. Esitatud eskiislahendus vastab üldplaneeringus kavandatud maakasutusele ja üldplaneeringu tingimustele. Eskiislahenduses kavandatud elamukrundid jäävad elamumaa juhtfunktsiooniga tihehoonestusalale, kus maksimaalseks täisehituse määraks on 20%. Detailplaneeringu taotlus on kooskõlas üldplaneeringu tingimustega.
Harku Vallavalitsus ja taotluse esitaja on sõlminud lepingu detailplaneeringu koostamise õiguse üleandmiseks ja rahastamiseks.

Küsimusi esitasid ja sõna võtsid V. Rajasaar, J. Kase.

Otsustati: 
6 poolthäälega (vastu 1) suunata eelnõu volikokku ning toetada otsuse vastuvõtmist volikogu istungil.

4. VK otsuse eelnõu „Harkujärve külas Põllu 7a-2 maaüksuse ja lähiala detailplaneeringu keskkonnamõju strateegilise hindamise algatamata jätmine“
Ettekandega esines keskkonnaspetsialist Lembe Reiman.
Volikogu menetluses on Harkujärve külas Põllu 7a-2 maaüksuse ja lähiala detailplaneeringu, mille eesmärgiks on selgitada välja võimalused jagada olemasolev maatulundusmaa sihtotstarbega maaüksus 4-ks elamumaa, 2-ks transpordimaa, 1-ks maatulundusmaa ja 1-ks üldkasutatava maa sihtotstarbega krundiks ning määrata elamumaakruntidele üksikelamute ehitusõigus, algatamine. 
Detailplaneeringuga muudetakse kehtivat üldplaneeringut, mistõttu vastavalt keskkonnamõju hindamise ja keskkonnajuhtimissüsteemi seaduse (KeHJS) § 33 lg 2 tuleb vajadusel hinnata detailplaneeringu elluviimisega kaasnevat keskkonnamõju. KeHJS § 33 lõike 6 järgi tuleb keskkonnamõju strateegilise hindamise vajalikkuse üle otsustamisel enne otsuse tegemist küsida seisukohta Keskkonnaametilt ja kõigilt teistelt asutustelt, keda strateegilise planeerimisdokumendi rakendamisega eeldatavalt kaasnev keskkonnamõju tõenäoliselt puudutab. Keskkonnaamet asus seisukohale, et lähtudes teadaolevast informatsioonist ei kaasne tegevusega olulist keskkonnamõju ning KSH algatamine ei ole eeldatavalt vajalik.
Keskkonnatingimustega arvestamine on võimalik planeerimisseaduse § 9 lg 2 p 8 kohaselt planeeringumenetluse käigus.

Küsimusi esitasid ja sõna võtsid V. Rajasaar, E. Tiirik.

Otsustati: 
6 poolthäälega (vastu ei olnud keegi) suunata eelnõu volikokku ning toetada otsuse vastuvõtmist volikogu istungil.

Koosolekult lahkus J. Kase. Kohal 7 komisjoni liiget.

5. VK otsuse eelnõu „Vääna-Jõesuu külas Vöödiku tee 6 maaüksuse ja lähiala detailplaneeringu kehtestamine“
Ettekandega esines arhitekt Robert Mirski, kes andis ülevaate esitatud eelnõust.
Harku Vallavolikogule on esitatud kehtestamiseks Vääna-Jõesuu külas Vöödiku tee 6 maaüksuse ja lähiala detailplaneering vastavalt osaühing A-PROJEKT (äriregistrikood 10099560) tööle nr 13-110.
Detailplaneeringu algatas Harku Vallavolikogu 28. jaanuaril 2010 otsusega nr 5.
Detailplaneeringu eesmärgiks oli välja selgitada võimalused maaüksuse jagamiseks kaheks pereelamumaa ja üheks transpordimaa krundiks, juurdepääsu lahendamiseks, maa sihtotstarbe muutmiseks ja ehitusõiguse määramiseks kahe üksikelamu rajamiseks.
Detailplaneeringuga tehti ettepanek muuta Harku valla vana üldplaneeringut (kehtis 1996-2013), kus planeeritav ala oli kavandatud hoiumetsamaana. Muudatus seisnes maakasutuse juhtfunktsiooni osalises muutmises elamumaaks. Muudatusettepanek oli põhjendatud asjaoluga, et maaüksuse põhjapoolsem osa jäi kahe endise aiandusühistu elamumaa alade vahele, Vääna jõe äärne ja lõunapoolne maaüksuse ala kavandati maatulundusmaa sihtotstarbega ja metsamajandamise maa kasutusotstarbega. Antsu kinnistu puhul on tegemist endise tagastatud talumaaga, kus õigusjärgsele omanikule ei tagastatud endiste aiandusühistute aladele jäävaid elamumaa maaüksuseid. Detailplaneeringuga kavandatakse õigusjärgsete omanike huvides kaks elamumaa krunti olemasolevate elamumaa sihtotstarbega maaüksuste vahele, mis ei halvenda piirkonna elanike heaolu ega ka rohevõrgustiku toimimist.
26. aprillil 2012 otsustas Harku Vallavolikogu otsusega nr 25 jätta KSH algatamata.
Harku Vallavolikogu 25. oktoobri 2012 otsusega nr 83 muudeti detailplaneeringu nimetust, asendades endise nimetuse „Vääna-Jõesuu külas Antsu kinnistu ja lähiala detailplaneering“ ning määrates uueks nimetuseks „Vääna-Jõesuu külas Vöödiku tee 6 maaüksuse ja lähiala detailplaneering“.
Harku Vallavolikogu 25. oktoobri 2012 otsusega nr 84 võeti planeering vastu.
Harku Vallavalitsus edastas 19. novembril 2012 Keskkonnaametile taotluse ehituskeeluvööndi vähendamiseks. Keskkonnaamet vastas oma 3. detsembri 2012, 18. detsembri 2012 ning 2. aprilli 2013 kirjadega, edastades märkused planeeringu seletuskirja, põhijoonise ja tugiplaani korrigeerimiseks ning täiendamiseks, mis olid eelduseks ehituskeeluvööndi vähendamise taotluse rahuldamiseks. Pärast detailplaneeringu vastuvõtmist on korrigeeritud nii planeeringu seletuskirja kui jooniseid. Keskkonnaamet andis nõusoleku ehituskeeluvööndi vähendamiseks 9. septembril 2013.
Avalikul väljapanekul esitati detailplaneeringule 3 vastuväidetega avaldust, mis võeti pärast Keskkonnaameti poolt ehituskeeluvööndi vähendamiseks nõusoleku andmist tagasi.
Detailplaneering on kooskõlas Harku valla kehtiva üldplaneeringuga (kehtestatud Harku Vallavolikogu 17. oktoobri 2013 otsusega nr 138), mille järgi asub planeeritav ala osaliselt elamumaa, osaliselt range režiimiga loodusliku haljasmaa juhtfunktsiooniga alal ning rohevõrgustiku tuumalas. Kavandatud elamumaa krundid jäävad üldplaneeringus määratud elamumaa juhtfunktsiooniga tihehoonestusalale.
Harju Maavanem andis 27. veebruaril 2014 detailplaneeringule heakskiidu ja tagastas selle Harku Vallavalitsusele kehtestamise korraldamiseks.

Küsimusi esitas V. Rajasaar.

Otsustati: 
6 poolthäälega (vastu ei olnud keegi) suunata eelnõu volikokku ning toetada otsuse vastuvõtmist volikogu istungil.

6. Vallavalitsuse vastus eelmisel komisjoni koosolekul antud ülesandele
Ettekandega esines keskkonnaspetsialist Lembe Reiman.
Eelmisel komisjoni koosolekul oli arutlusel Liikva komposteerimisplatsi kinnistul toimuv tegevus, mille osas palus komisjon vallavalitsusel järgmisele komisjoni koosolekule esitada nimetatud tegevuse kohta kinnitatud jäätmeluba, millest nähtub, milline tegevus kinnistul on lubatud.
Keskkonnaametist saadud jäätmeloast nähtud, et AS-le Tallinna Vesi on väljastatud jäätmeluba ainult jäätmete käitlemiseks, mitte vee erikasutuseks, seega on vallavalitsus seiskohal, et kinnistul toimuv tegevus ei ole lubatud. 
Kuna tegevuse üle järelevalve teostamine kuulub keskkonnainspektsiooni pädevusse, kes ei ole aruandekohuslane vallavalitsuse ees, ei ole vallavalitsusel teada, mida keskkonnainspektsioon otsustab.

Küsimusi esitasid ja sõna võtsid kõik komisjoni liikmed.

Komisjon võttis informatsiooni teadmiseks ja palus vallavalitsusel küsida keskkonnainspektsioonist menetlusdokumente.

7. Ülevaade masuudireostusest
Ettekandega esines keskkonnaspetsialist Lembe Reiman.
16.04.2014 avastati Naissaare, Kakumäe ja Suurupi lähedal rannikumeres uued reostuslaigud, mis tõenäoliselt pärinevad 12.04.2014 Pakri saarte lähedal laeva punkerdamisel tekkinud masuudilekkest. Olemasoleva info järgi valgus laevatekile umbes 400 liitrit kütust, millest osa voolas ka vette. Osa reostusest on jõudnud ka rannikule.
Reostus paikneb hajusalt rannikul erinevates kohtades, Tilgu sadama ümbruses, Suurupi, Tabasalu ja Kakumäe rannas. Suuremad reostusklombid on umbes peopesa suurused. Reostuse täpne kogus ega levikuala ei ole veel teada.

Küsimusi esitasid ja sõna võtsid: V. Rajasaar, L. Vaab, K. Kruusoja, A-L. Mitt. 
Lisaselgitusi jagas L. Reiman.

Val Rajasaar informeeris komisjoni, et ELF koostab pöördumist, milles palub nimetatud masuudireostus tunnistada riiklikuks katastroofiks.
Vajalik oleks teha riiklik õlifond ja keelustada merel punkerdamine.

Komisjon võttis saadud informatsiooni teadmiseks ning palus hoida komisjoni olukorraga kursis.

8. 2013. a detsembrikuu maa- ja keskkonnakomisjoni koosolekul arutatud teede (Suurupi raudteetamm ja Ilmandu kurv) olukorrast ning Liikva külas Rätsepa kinnistu heakorrast
Keskkonnaspetsialist Lembe Reiman selgitas, et Ilmandu kurvis metsa väljaveost tingitud tee olukorra üle kontrolli teostamine kuulub maanteeameti pädevusse, kellele on vastav info edastatud. Samuti on teostatud Liikva külas Rätsepa kinnistu ülevaatus ja tuvastatud, et sinna on ladustatud ehitusjäätmeid (nt aknaraamid, klaasid jms), aga kuna uut järelevalvespetsialisti, kes sellega tegeleks, täna veel vallavalitsuses ei ole, saab sellega tegeleda siis, kui vallavalitsuses on vastav inimene olemas.

Val Rajasaar kirjeldas Suurupi raudteetammi (Suurupi bussipeatusest Sõrve poole) olukorda, kus Kitsemetsa kinnistult metsa väljaveo tõttu, on osa teest täidetud ehitusjäätmetega (nii betooni- kui asfalditükke, raudvaiad jms) ning seetõttu tõstetud ca 1 m jagu. See omakorda on põhjustanud olukorra, et seal ei saa jalgrattaga sõita, hobustega ratsutada (läheduses on ratsatalu) ega talvel suusatada.

Sõna võtsid: K. Kruusoja, E. Tiirik, A-L. Mitt, V. Rajasaar, A. Kask.
Selgitusi jagas L. Reiman.

Komisjon tegi vallavalitsusele ettepaneku, teha esimesel võimalusel ettekirjutused ebaseadusliku ehitusprahi ladustamise kõrvaldamiseks.

9. Muud küsimused
Muude küsimuste all arutleti Roisu arenduse ja matkaraja küsimuse, teedele püstitatud eratee märkide seaduslikkuse ja vajalikkuse  ning Vana-Klooga maantee sulgemise seaduslikkuse üle. 

Küsimusi esitasid ja sõna võtsid kõik komisjoni liikmed.

Komisjon võttis saadud informatsiooni teadmiseks.

Anne-Ly Mitt
Komisjoni esimees
ja koosoleku juhataja